CELEX: 32012R0605
Language: ro
Date: 2012-07-04 00:00:00
Title: Regulamentul de punere în aplicare (UE) nr. 605/2012 al Comisiei din 4 iulie 2012 de interzicere a activităților de pescuit ale capcanelor înregistrate în Spania și care pescuiesc ton roșu în Oceanul Atlantic, la est de meridianul de 45° longitudine vestică, și în Marea Mediterană

7.7.2012   
            
            
               RO
            
            
               Jurnalul Oficial al Uniunii Europene
            
            
               L 177/12
            
         REGULAMENTUL DE PUNERE ÎN APLICARE (UE) NR. 605/2012 AL COMISIEI
   din 4 iulie 2012
   de interzicere a activităților de pescuit ale capcanelor înregistrate în Spania și care pescuiesc ton roșu în Oceanul Atlantic, la est de meridianul de 45° longitudine vestică, și în Marea Mediterană
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1224/2009 al Consiliului din 20 noiembrie 2009 de stabilire a unui sistem comunitar de control pentru asigurarea respectării normelor politicii comune în domeniul pescuitului (1), în special articolul 36 alineatul (2),
   întrucât:
   
               (1)
            
            
               Regulamentul (UE) nr. 44/2012 al Consiliului din 17 ianuarie 2012 de stabilire, pentru 2012, a posibilităților de pescuit disponibile în apele UE și, pentru navele din UE, în anumite ape din afara UE pentru anumite stocuri de pește și grupe de stocuri de pește care fac obiectul unor negocieri sau acorduri internaționale, stabilește cantitatea de ton roșu care poate fi pescuită în 2012 în Oceanul Atlantic, la est de meridianul de 45° longitudine vestică, și în Marea Mediterană.
            
         
               (2)
            
            
               Regulamentul (CE) nr. 302/2009 al Consiliului din 6 aprilie 2009 privind un plan multianual de refacere a stocurilor de ton roșu din Oceanul Atlantic de Est și din Marea Mediterană, de modificare a Regulamentului (CE) nr. 43/2009 și de abrogare a Regulamentului (CE) nr. 1559/2007 (2), impune statelor membre să informeze Comisia, în cazul navelor cu o lungime mai mică de 24 m și al capcanelor, cu privire la cotele alocate organizațiilor de producători sau grupurilor de nave care pescuiesc cu unelte similare.
            
         
               (3)
            
            
               Rolul politicii comune în domeniul pescuitului este acela de a asigura viabilitatea pe termen lung a sectorului piscicol printr-o exploatare sustenabilă a resurselor acvatice vii, pe baza principiului precauției.
            
         
               (4)
            
            
               În conformitate cu articolul 36 alineatul (2) din Regulamentul (CE) nr. 1224/2009 al Consiliului, în cazul în care Comisia consideră, pe baza informațiilor furnizate de statele membre sau a altor informații aflate la dispoziția sa, că posibilitățile de pescuit disponibile aferente unei unelte/flote sau mai multor unelte/flote, pentru Uniunea Europeană, un stat membru sau un grup de state membre s-au epuizat, Comisia informează statele membre în cauză cu privire la acest lucru și interzice activitățile de pescuit în zona respectivă, cu uneltele de pescuit respective, pentru stocul de pește sau grupul de stocuri de pește vizat sau pentru flota implicată în respectivele activități de pescuit.
            
         
               (5)
            
            
               Informațiile deținute de Comisie arată că posibilitățile de pescuit pentru ton roșu în Oceanul Atlantic, la est de meridianul de 45° longitudine vestică, și în Marea Mediterană alocate capcanelor înregistrate în Spania sunt considerate epuizate la 20 iunie. Comisia a informat Spania în această privință.
            
         
               (6)
            
            
               La 7, 14 și 21 iunie, Spania a informat Comisia în privința faptului că a impus încetarea activităților de pescuit ale celor patru capcane ale sale active în domeniul pescuitului de ton roșu, cu începere de la 8 iunie pentru două dintre capcane, de la 14 iunie pentru una dintre capcane și de la 21 iunie pentru ultima dintre capcane, ceea ce a condus la interzicerea tuturor activităților cu începere de la 21 iunie ora 14:00.
            
         
               (7)
            
            
               Fără a se aduce atingere acțiunilor întreprinse de Spania menționate mai sus, este necesară confirmarea de către Comisie a interzicerii pescuitului de ton roșu în Oceanul Atlantic la est de meridianul de 45° longitudine vestică și în Marea Mediterană, cu începere de la 21 iunie, de către capcane înregistrate în Spania.
            
         ADOPTĂ PREZENTUL REGULAMENT:
   Articolul 1
   Se interzice pescuitul de ton roșu în Oceanul Atlantic, la est de meridianul de 45° longitudine vestică, și în Marea Mediterană de către capcanele înregistrate în Spania, cel mai târziu cu începere de la 21 iunie 2012, ora 14:00.
   Se interzice, de asemenea, reținerea la bord, plasarea în cuști în scopul îngrășării sau al creșterii, transbordarea, transferul sau debarcarea peștelui din acest stoc de către capcanele în cauză, începând cu data menționată.
   Articolul 2
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 4 iulie 2012.
      
         
            Pentru Comisie, pentru președinte
         
         László ANDOR
         
            Membru al Comisiei
         
      
   
   
      (1)  JO L 343, 22.12.2009, p.1.
   
      (2)  JO L 96, 15.4.2009, p. 1.